Na temelju članka 48. stavak 4. Zakona o predškolskom odgoju i naobrazbi (Narodne novine, broj 10/97, 107/07), Odluke o utvrđivanju mjerila za osiguranje sredstava za zadovoljavanje javnih potreba u djelatnosti predškolskog odgoja i naobrazbe u Primorsko-goranskoj županiji (Službene novine broj 10/11) te članka 29. Statuta Grada Opatije (Službene novine broj 25/09, 30/09-ispravak, 7/13, 3/18, 5/18-ispravak, 3/20 i 3/21) Gradsko vijeće na sjednici održanoj dana \_\_\_\_\_\_\_\_\_\_\_2022. godine donosi

**ODLUKU**

**o utvrđivanju mjerila za naplatu usluga Dječjeg vrtića Opatija od roditelja-korisnika usluga**

I. OPĆE ODREDBE

Članak 1.

1. Ovom Odlukom se utvrđuju mjerila za naplatu usluga Dječjeg vrtića Opatija (u daljnjem tekstu „Dječji vrtić“) od roditelja-korisnika usluga s područja Grada Opatija.
2. Ustanova Dječji vrtić Opatija obavlja svoju djelatnost na području Grada Opatije i na području Općine Lovran u objektima namijenjenima provedbi programa predškolskog odgoja i naobrazbe: u Opatiji, Voloskom, Ičićima, Veprincu i u Lovranu.
3. Mjerila za naplatu usluga Dječjeg vrtića Opatija roditelja-korisnika usluga s područja Općine Lovran utvrđuje Općina Lovran svojom odlukom.
4. Odredbe ove Odluke koje se odnose na roditelje-korisnike na odgovarajući način se primjenjuju i na skrbnike i udomitelje djece koja pohađaju Dječji vrtić kao i na djecu smještenu u Domu za nezbrinutu djecu Ivana Brlić Mažuranić Lovran.

II. PROGRAMI PREDŠKOLSKOG ODGOJA I NAOBRAZBE

Članak 2.

U Dječjem vrtiću se ostvaruju sljedeći programi:

* redoviti 10 satni programi za djecu jasličke dobi,
* redoviti 10 satni programi za djecu vrtićke dobi,
* redoviti 10 satni programi za djecu vrtićke dobi na jeziku nacionalne manjine - talijanskom jeziku,
* redoviti 5,5 satni programi za djecu vrtićke dobi,
* redoviti 5,5 satni program s ručkom za djecu vrtićke dobi,
* posebni 10 i 5,5 satni programi ranog učenja stranih jezika – za engleski i talijanski jezik,
* kraći specijalizirani programi ranog učenja stranih jezika (engleski i talijanski) i
* program predškole.

III. UVJETI I MJERILA ZA UTVRĐIVANJE CIJENE PROVEDBE PROGRAMA

Članak 3.

1. Ukupna visina potrebnih sredstava za provedbu programa predškolskog odgoja i obrazovanja djece predškolske dobi u Dječjem vrtiću predstavlja ekonomsku cijenu (u daljnjem tekstu „Ekonomska cijena“).
2. Ekonomska cijena koja se na taj način utvrđuje obuhvaća rashode koji su definirani Državnim pedagoškim standardom predškolskog odgoja i naobrazbe i stvarne rashode provedbe svakog pojedinog programa (nepredviđeni rashodi i dr.).
3. Rashodi iz stavka 2. ovog članka obuhvaćaju rashode za radnike, prehranu djece, uvjete boravka djece, nabavu namještaja i opreme te nabavu sitnog materijala, osim rashoda za kapitalna ulaganja u objekte.
4. Ekonomska cijena iznosi:

* za redoviti 10 satni program za djecu jasličke i vrtićke dobi iznosi 3.346 kuna,
* za redoviti 5,5 satni program za djecu vrtićke dobi 1.864 kuna, a
* za redoviti 5,5 satni program s ručkom za djecu vrtićke dobi 2.178 kuna.

IV. UVJETI I MJERILA ZA NAPLATU USLUGE

Članak 4.

1. Sufinanciranje cijene usluge iznosi:

|  |  |  |  |
| --- | --- | --- | --- |
| Program/ekonomska cijena u kunama | Udio roditelji u % | Udio iz proračuna u % | Ukupno |
| 10 satni za djecu jasličke i vrtićke dobi/ 3.346 | 19,43 | 80,57 | 100 |
| 5,5 satni za djecu vrtićke dobi/ 1.864 | 15,56 | 84,44 | 100 |
| 5,5 – satni s ručkom za djecu vrtićke dobi/ 2.178 | 20,00 | 80,00 | 100 |

2) Nominalni iznos cijene usluge za roditelje-korisnike u pedagoškoj godini iznosi:

* za 10 satne redovite programe za djecu jasličke i vrtićke dobi 7.800 kuna godišnje, odnosno 650 kuna mjesečno,
* za 5,5 satni program za djecu vrtićke dobi 3.480 kuna godišnje, odnosno 290 kuna mjesečno i
* za 5,5 satni program s ručkom za djecu vrtićke dobi 5.232 kune godišnje odnosno 436 kune mjesečno.

Članak 5.

1. Za posebne programe koji se provode u Dječjem vrtiću udio roditelja-korisnika u cijeni sastoji se od nominalnog dijela cijene iz članka 4., u visini istovjetnoj za redovne programe, uvećano za troškove koje proizlaze iz uvjeta provedbe dodatnih programa.
2. Upravno vijeće vrtića donosi zasebnu odluku o visini sufinanciranja posebnih programa te ostalim uvjetima vezanima uz provedbu.

V. UMANJENJE CIJENE USLUGE

Članak 6.

1. Pravo na pomoć u su/financiranju udjela koji snose roditelji-korisnici mogu ostvariti roditelji-korisnici djeteta sukladno odredbama općeg akta Grada Opatije kojim su regulirana pitanja socijalne skrbi.
2. Mjesečno sudjelovanje roditelja-korisnika usluga koji ima prebivalište na području Grada Opatije u ekonomskoj cijeni redovitih programa iz članka 2. ove Odluke umanjuje se na sljedeći način:

- za drugo i svako sljedeće dijete iz iste obitelji (istog domaćinstva) upisano u programe Dječjeg vrtića umanjenje iznosi 100% nominalne cijene usluge,

- za dijete upisano u programe Dječjeg vrtića umanjuje se cijena usluge u iznosu od 100% nominalne cijene ako se stariji brat ili sestra iz iste obitelji (istog domaćinstva) istovremeno nalazi na redovitom školovanju u osnovnoj i srednjoj školi ili na fakultetu uz dostavu potvrde o redovnom školovanju,

- za dijete, koje na traženje roditelja-korisnika ne prisustvuje cijeli mjesec (30 dana u kontinuitetu), umanjuje se nominalna cijena usluge za 50% za taj mjesec, pod uvjetom da se o mjesecu kada dijete neće pohađati vrtić roditelj-korisnik pisano izjasni minimalno mjesec dana ranije. Navedeno umanjenje može se ostvariti najviše za dva mjeseca u godini.

3) Pod djetetom iz iste obitelji odnosno istog domaćinstva podrazumijeva se dijete koje ima isto prebivalište kao i ostala djeca istog roditelja-korisnika usluga upisana u Dječji vrtić.

4) U slučaju iz stavka 2. ovog članka, cijena usluge umanjuje se za mlađe dijete/djecu upisane u programe Dječjeg vrtića.

5) Troškovi sudjelovanja djece u posebnim programima ne umanjuju se, a roditelj-korisnik plaća uslugu u skladu s odredbama članka 5. ove Odluke.

Članak 7.

1. U slučajevima da se zbog izvanrednih situacija uzrokovanim elementarnim nepogodama, epidemijama, građevinskim radovima u trajanju dužem od mjesec dana objekt u kojem pohađa dijete program privremeno zatvori ili u slučaju kada se zbog organizacije rada objekt u kojem je upisano dijete privremeno zatvori, a nije osigurano privremeno pohađanje i smještaj djeteta u drugim objektima Dječjeg vrtića, roditelji-korisnici ne plaćaju usluge Dječjeg vrtića u razdoblju trajanja navedenih okolnosti.
2. Postojanje okolnosti kojima se ostvaruju prava na su/financiranje iz stavka 1. ovoga članka utvrđuje Upravno vijeće Dječjeg vrtića.
3. U posebnim slučajevima teže bolesti djeteta i/ili članova obitelji, smrtnim slučajevima u obitelji djeteta, kao i drugim uvjetima koji nastanu zbog otežane socijalne situacije u obitelji djeteta Upravno vijeće Dječjeg vrtića može umanjiti cijenu usluge.
4. U slučaju bolesti djeteta duže od dva tjedna odnosno 11 (jedanaest) radnih dana kontinuirano, roditelju-korisniku usluge umanjuje se nominalna cijenu usluge razmjerno danima prisustva djeteta u vrtiću/jaslicama, uz dostavu liječničke potvrde, a o čemu odlučuje Ravnatelj/ica.

VI. UGOVARANJE USLUGE

Članak 8.

1. Dječji vrtić u skladu s odredbama ove Odluke, s roditeljima-korisnicama usluga zaključuje ugovor u kojemu se definiraju prava i obveze ugovornih strana, a naročito iznos godišnje cijene usluge, mjesečni iznos cijene usluge i rokovi plaćanja, prava i obveze ugovornih strana u slučaju nepridržavanja odredbi ugovora.
2. Cijena usluge prihod je Dječjeg vrtića i uplaćuje se na žiro račun istog osim ako je odlukom o izvršavanju proračuna propisano drugačije.

VII. PRIJELAZNE I ZAVRŠNE ODREDBE

Članak 9.

1. Ova Odluka objavljuje se u „Službenim novinama“ Primorsko-goranske županije, stupa na snagu 8 dana od objave, a primjenjuje se od pedagoške 2022/2023. godine.

2) Stupanjem na snagu ove Odluke prestaje važiti Odluka o utvrđivanju mjerila za naplatu usluga Dječjeg vrtića Opatija od roditelja-korisnika („Službene novine Primorsko-goranske županije“ broj 25/13, 21/17 i 32/19).

KLASA: 601-02/22-01/1

URBROJ: 2170-12-01-01/22-1

Opatija, \_\_\_\_\_\_\_\_\_\_ 2022. godine

GRADSKO VIJEĆE GRADA OPATIJE

Predsjednica Gradskog vijeća

Dr.sc Neva Slani